På lørdag er det slut med halogenpærer

Nu ryger halogenpæren samme vej som glødepæren og baner vejen for LED. EU har forbudt salg af halogenpærer fra den 1. september – det er dog stadig lovligt at sælge restlagrene, men når de er væk, er det slut. Egentlig skulle forbudet være trådt i kraft allerede i 2016, men man vurderede at LED-teknologien endnu ikke var moden nok og udskød forbudet til i år.

Godt for miljøet

Årsagen til forbudet er, naturligvis, miljøet. En LED-pære bruger kun en femtedel af den energi, en halogenpære kræver. Samtidig er levetiden på en LED-pære markant længere. EU forventer at nedbringe CO2-udledningen med 15 millioner ton om året med forbudet. Noget der svarer til Portugals årlige elforbrug.

Men der er også kortsigtede fordele for os forbrugere; Philips forventer at en gennemsnitlig elregning vil falde med op til 900 kroner om året takket være LED-løsninger skriver engelske The Guardian. Selv om halogenpærer er billigere i anskaffelse, så formår LED-pæren at tjene sig selv ind allerede inden for det første år, takket være lavere strømforbrug og længere levetid. Halogenpærer har en gennemsnitlig levetid på to år, mens en LED-pære har en forventet levetid på mellem 15-20 år.

Snyder os selv

Allerede i september 2012 blev det ulovligt at producere gammeldags glødepærer, men ifølge en undersøgelse fra energi- og fibernetkoncernen SEAS-NVE, har hele 34 procent af danskerne stadig glødepærer i hjemmet. Og det er noget skidt – både for miljøet og privatøkonomien. Du sparer i gennemsnit 125 kroner om året, hver gang du skifter bare én gammeldags glødepære ud med en LED-pære, hævder selskabet. Dermed kan man spare cirka 500 kroner om året, bare ved at skifte fire glødepærer til LED.

Og på landsplan kan der spares hele 250 millioner kroner, hvis alle små- og mellemstore forretninger skifter til LED, viser en beregning fra Energi-, Forsynings- og Klimaministeriet.

Her på iNPUT har vi skrevet adskillige anmeldelser af LED-løsninger, hvis du mangler inspiration.

På lørdag er det slut med halogenpærer